Beatissime pater, cuius proprium est misererj et parcere, exponitur humiliter s. v. pro parte deuote creature vestre Conradj, episcopj Aboensis, quod dudum quendam clericum sue diocesis ad minores et subdiaconatus ordines eadem die promouit ac eciam quod propter longam partium illarum ad Romanam curiam distanciam et viarum discrimina apostolorum limina, vt tenebatur iuxta juramentum prestitum in promotione sua, non visitauit et quod archiepiscopus Vpsalensis, metropolitanus suus, a Datie et Suecie rege caperetur et captus deponeretur, consensijt cum alijs nobilibus regnj, fuitque regis prefatj feudatarius et temporalem exercuit jurisdictionem ac in subsidium regis prefatj obcessi misit familiares, quj in bellis interuenerunt, in quibus fuit magna hominum strages ac, intellecto quod pirate et latrones publici in territorio et districtu et diocesi suis discurrendo damna jnferrebant hominibus sibj subditis, ad illos offendendos familiares suos similiter emisit, fuitque inter eos rixa, in qua homicidia et mutilaciones interuenere, et visitando diocesim numerum quorum(!) a jure statutum excessit et subditas ecclesias et clerum grauauit recipiendo munera pro se et suos familiares ac procuraciones eciam non impenso visitationis officio, latas in tales ecclesiasticas censuras et penas incurrendo, ac illis ligatus existens missas et alia diuina officia non tamen in contemptum clauium celebrauit jrregularitatis maculam contrahendo, postquam tamen de huiusmodi penis plenius certificatus fuit, ad diuinorum eorundem celebrationem jam per annum vel circa abstinuit, prout abstinet de presentj; cum autem, pater sancte, prefatus episcopus maiorem partem premissorum potius ex eo, quia credebat ej licere commiserit, quam alias, et de hijs ab intimis doleat et propter guerras huiusmodi ad paupertatem deuenerat, cupiatque absoluj et intendit de cetero a similibus abstinere, supplicat s. v. prefatus episcopus, quatenus [statuj] suo consulentes ipsum ab excessibus ac censuris et penis predictis absoluj et super jrregularitate predicta dispensarj, omnemque inhabilitatis et jnfamie maculam siue notam ex premissis prouenientes abolere mandare ac sibj [ut] vsque ad viginti annos limina predicta visitare minime teneatur, concedere dignemini de gracia specialj, non obstantibus premissis ac constitutionibus et ordinationibus apostolicis, ceterisque contrarijs quibuscunque, cum clausulis opportunis et consuetis. Concessum ut petitur in presencia domini nostri pape de absolutione a censuris ob non visitacione[m] liminum. Jo., electus Vasionensis. Datum Rome apud sanctum Petrum pridie nonas junij anno secundo.